*Ministru kabineta atbildes vēstules projekts*

\_\_\_\_\_\_\_\_\_\_\_\_\_\_ Nr.\_\_\_\_\_\_\_\_\_\_\_

09.01.2019. Nr.111.9/8-2-13/19

**Saeimas Tautsaimniecības, agrārās vides**

**un reģionālās politikas komisijas**

**priekšsēdētājam Jānim Vitenbergam**

Ministru kabinets ir izskatījis Saeimas Tautsaimniecības, agrārās vides un reģionālās politikas komisijas 2019.gada 9.janvāra vēstuli Nr.111.9/8-2-13/19 (turpmāk – vēstule) par likumprojektu “Nekustamā īpašuma darījumu starpnieku darbības likums” (Nr.158/Lp13) (turpmāk – likumprojekts). Vēstulē lūgts izvērtēt likumprojektu un sniegt Saeimas Tautsaimniecības, agrārās vides un reģionālās politikas komisijai savu viedokli. Vienlaikus par cik viens no likumprojekta mērķiem ir novērst noziedzīgi iegūtu līdzekļu legalizāciju un terorisma finansēšanu un Ministru kabinetā tiek skatīts plāns noziedzīgi iegūtu līdzekļu legalizācijas un terorisma finansēšanas novēršanai, vēstulē lūgts informēt par valdības veiktajām darbībām un paveikto šā uzdevuma izpildē. Līdz ar to Ministru kabinets sniedz turpmāk minēto viedokli un pielikumā pievieno “*Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim”* rīcības virzienu izpildes statusa aprakstu.

Moneyval jeb noziedzīgi iegūtu līdzekļu legalizācijas un terorisma finansēšanas novēršanas ekspertu komiteja ir pastāvīga Eiropas Padomes pārraudzības struktūra, kuras uzdevums ir novērtēt atbilstību galvenajiem starptautiskajiem standartiem (FATF – finanšu darījumu darba grupa), lai apkarotu noziedzīgi iegūtu līdzekļu legalizāciju un terorisma finansēšanu, kā arī pārbaudīt efektivitāti šo standartu ieviešanā, kā arī sniegt ieteikumus un uzdevumus valsts iestādēm sistēmas uzlabošanā. Moneyval, izmantojot dinamisku savstarpējo novērtēšanu, salīdzinošo pārskatīšanu un regulāru turpmāku valstu uzraudzību, cenšas uzlabot valsts spēju efektīvāk cīnīties pret noziedzīgi iegūtu līdzekļu legalizāciju un terorisma finansēšanu. Moneyval sastāvā ir 47 dalībvalstis, kas tieši ziņo Eiropas Padomes Ministru Komitejai.

Moneyval 2012.gada 5.jūlija 4.kārtas novērtēšanas ziņojumā par Latvijas noziedzīgi iegūtu līdzekļu legalizācijas un terorisma finansēšanas novēršanas sistēmu tika ietverta rekomendācija[[1]](#footnote-1), kas paredz to, ka Latvijai būtu jāpilnveido tiesību akti, lai nodrošinātu, ka visas personas, kas sniedz nekustamā īpašuma pakalpojumus, ir reģistrētas un licencētas, lai varētu tās uzraudzīt. Uzraudzībai ir jābūt nodrošinātai atbilstoši atbilstības līmenim, kas īstenojams, veicot attiecīgus klienta izpētes pasākumus un citu prasību noziedzīgi iegūtu līdzekļu legalizācijas un terorisma finansēšanas novēršanas jomā piemērošanu abām pusēm darījumos, kas saistīti ar nekustamā īpašuma pakalpojumu sniegšanu.

Eiropas Padomes Moneyval komitejas plenārsēdē 2018.gada 4.jūlijā tika apstiprināts 5.kārtas ziņojums par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti, kurš tika publicēts 2018.gada 23.augustā. Ziņojumā ir ietverta situācijas analīze, balstoties uz to regulējumu un darbības rezultātiem, kādi bija 2017.gada 8.novembrī. 5.kārtas ietvaros pirmo reizi Moneyval komitejas dalībvalstis tiek vērtētas ne tikai attiecībā uz to normatīvo aktu atbilstību FATF standartiem, bet arī, vērtējot sistēmas efektivitāti. Tādējādi ziņojums sniedz novērtējumu par Latvijas atbilstību FATF 40 rekomendācijām, kā arī novērtē sistēmas efektivitāti atbilstoši 11 efektivitātes rādītājiem. 5.kārtas Moneyval ziņojuma atsauces numurā 232 apsvērumos un secinājumos par 22. rekomendācijas - Nefinanšu sektora subjektu klienta izpētes pasākumi norāda to, ka nekustamā īpašuma aģentiem nav noteikumu, kas atbilstu 10. rekomendācijai – Klienta izpētes pasākumi noteiktajām prasībām gan attiecībā uz īpašuma pircējiem, gan pārdevējiem.

Ņemot vērā starptautiski atzītu FATF metodoloģiju, tika izstrādāts *“Pasākumu plāns noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim”[[2]](#footnote-2)* (turpmāk – Pasākumu plāns), kurā ir iekļautas Moneyval 5.kārtas novērtēšanas ziņojumā ietvertās rekomendācijas. Ministru kabinets 2018.gada 25.septembrī ir apstiprinājisPasākumu plānu, kura mērķis ir stiprināt spējas cīnīties ar noziedzīgi iegūtu līdzekļu legalizāciju, terorisma finansēšanu un proliferāciju un samazināt vispārējos noziedzīgi iegūtu līdzekļu legalizācijas un terorisma riskus, nodrošinot atbilstību starptautiskajām saistībām un standartiem noziedzīgi iegūtu līdzekļu legalizācijas un terorisma novēršanas jomā un veicinot sabiedrisko drošību, ekonomiskas vides konkurētspēju un uzticamību Latvijas jurisdikcijai.

Pasākumu plāna rīcības virzienā “Preventīvie pasākumi” ietvertais 4.8. pasākums paredz apsvērt iespējas ieviest licencēšanas sistēmu tādās nozarēs kā nekustamo īpašumu starpniecība, nodokļu konsultācijas, grāmatvedības un uzņēmumu veidošanas pakalpojumi. Par darbības rezultātu ir izvirzīts sagatavot priekšlikumus, likumprojektus nekustamā īpašuma aģentu, nodokļu konsultantu un grāmatvežu licencēšanai un izvērtēt uzņēmumu veidošanas pakalpojumu sniedzēju licencēšanas iespējamību.

Noziedzīgi iegūtu līdzekļu legalizācijas un terorisma finansēšanas novēršanas likuma (turpmāk - NILTLFNL) 3.panta pirmās daļas 6.punkts nosaka, ka šā likuma subjekti ir personas, kas darbojas kā aģenti vai starpnieki darījumos ar nekustamo īpašumu. NILLTFNL 45.panta otrās daļas 4.punkts nosaka, ka Valsts ieņēmumu dienests uzrauga personas, kas darbojas kā aģenti vai starpnieki darījumos ar nekustamo īpašumu. FATF 22.rekomendācijā tiek norādīts, ka klientu izpētes un datu saglabāšanas prasības, kuras izklāstītas 10., 11., 12., 15. un 17. rekomendācijā, attiecas arī uz noteiktajām finanšu darbībām un profesijām (NNDP), tai skaitā, uz nekustamo īpašumu aģentiem – ja tie iesaistās nekustamā īpašuma pirkuma un pārdevuma darījumos savu klientu uzdevumā.

Papildus vēršam uzmanību arī uz to, ka [Otrajā nacionālajā noziedzīgi iegūtu līdzekļu legalizācijas un terorisma finansēšanas risku novērtēšanas ziņojumā](http://www.kd.gov.lv/index.php/normativie-akti/nacionala-riska-novertejums) (turpmāk – NRA) ir iekļauts novērtējums par personām, kas darbojas kā aģenti vai starpnieki nekustamo īpašuma darījumos. NRA ir secināts:

- 8.3.29. Šajā sektorā pastāv vidēja noziedzīgi iegūtu līdzekļu legalizācijas ievainojamība. Apskatāmajā sektorā paaugstinātu noziedzīgi iegūtu līdzekļu legalizācijas iespējamību rada iespēja sniegt pakalpojumus anonīmiem klientiem, neklātienē, kā arī ar aģentu starpniecību. Turklāt, imigrācijas regulējums paredz iespēju saņemt termiņuzturēšanās atļauju, ieguldot līdzekļus nekustamajā īpašumā, kas rada lielāku ārvalstu klientu, it īpaši no NVS valstīm, naudas līdzekļu plūsmu.

- 8.3.30. Nekustamā īpašuma iegāde ir iecienīta metode noziedznieku vidū ar mērķi slēpt noziedzīgi iegūtus līdzekļus, izmantojot juridiskas personas un vienošanās. Tas nozīmē, ka nekustamais īpašums var tikt iegādāts, izmantojot juridisku personu, kurā darbojas noziedznieki vai to sabiedrotie, ar mērķi apgrūtināt noziedzīgi iegūtu līdzekļu identificēšanu vai slēpt noziedzīgi iegūtu līdzekļu izcelsmi. Praksē pastāv gadījumi, kad nekustamā īpašuma aģentūru darbinieki veicina noziedzīgi iegūtu līdzekļu legalizāciju, veicot nekustamā īpašuma iegādi.

- 8.3.32. Personām, kas darbojas kā aģenti vai starpnieki nekustamo īpašumu darījumos ir izvirzītas nepietiekami stingras prasības darbības uzsākšanai un būtu ieteicams apsvērt licencēšanas prasību ieviešanu. Valsts ieņēmumu dienesta veiktā darbības uzsākšanas kontrole šajā gadījumā nav pietiekama, ņemot vērā nozarei raksturīgos noziedzīgi iegūtu līdzekļu legalizācijas riskus. Ir nepieciešams veikt pasākumus darbības uzsākšanas kontroles stiprināšanai, lai novērstu, ka noziedznieki vai to sabiedrotie kļūst par personām, kas darbojas kā aģenti un starpnieki nekustamo īpašumu darījumos un veic noziedzīgi iegūtu līdzekļu legalizāciju.

Ministru kabineta ieskatā šobrīd nekustamā īpašuma darījuma starpniekiem ir noteiktas plašas pilnvaras darījumos ar nekustamajiem īpašumiem, personas mājokli, kā arī finanšu līdzekļiem, līdz ar to ir nepieciešams nodrošināt, ka attiecīgos pakalpojumus nodrošina augsta līmeņa profesionāļi, kuriem ir augsts uzticamības līmenis, tādejādi paaugstinot sniegtā pakalpojuma kvalitātes standartu, nodrošinot stabilu, drošu un uzticamu starpniecības pakalpojumu sniegšanu, kā arī mazinot ēnu ekonomikas risku un vienlaikus sekmējot nozares sakārtošanu.

Ministru kabinets uzskata, ka nekustamā īpašuma darījumu starpnieku profesionālās darbības uzraudzība ir atbalstāms un nepieciešams risinājums, jo tādejādi tiktu sekmēta stabila, droša un uzticama starpniecības pakalpojumu sniegšana, aizsargājot personas darījumus ar viņu mājokli un finanšu līdzekļiem, kā arī vienlaikus tiktu mazināti noziedzīgi iegūtu līdzekļu legalizācijas un terorisma finansēšanas riski. Tādējādi būtu jāturpina darbs pie NILTLFNL 3.panta pirmās daļas 6.punktā minēto likuma subjektu darbības uzsākšanas kontroles stiprināšanu, izvērtējot piemēroto mehānismu licencēšanu, sertificēšanu vai reģistrēšanu, tomēr neatbalsta tā sasteigtu virzīšanu izskatīšanai Saeimā un likumprojekta tālāku virzību.

Ministru kabinets informē, ka izstrādās un iesniegs alternatīvu Nekustamā īpašuma darījumu starpnieku darbības likumprojektu, kurā tiks ietverti atbilstoši noziedzīgi iegūtu līdzekļu legalizācijas un terorisma finansēšanas novēršanas nosacījumi.

Pielikumā: *Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim* rīcības virzienu izpildes statusa apraksts uz 23lapām.

Ministru prezidents A.K.Kariņš

Finanšu ministrs J.Reirs

1. 2.tabula “Rekomendācijas - pasākumu plāns noziedzīgi iegūtu līdzekļu legalizācijas un terorisma finansēšanas novēršanas uzlabošanai”, 5.rekomendācija 4.1. Klienta izpēte un datu uzglabāšana (R.12) [↑](#footnote-ref-1)
2. Pieejams Finanšu ministrijas interneta tīmekļvietnē: <http://www.fm.gov.lv/lv/sadalas/noziedzigi_iegutu_lidzeklu_legalizacijas_un_terorisma_finansesanas_noversana_/pasakumu_plans_noziedzigi_iegutu_lidzeklu_legalizacijas_un_terorisma_finansesanas_risku_ierobezosanai_2017__2019_gadam_/> [↑](#footnote-ref-2)